

**REPUBLIKA HRVATSKA**

**DRŽAVNO ODVJETNIŠTVO REPUBLIKE HRVATSKE**

**Zagreb, Gajeva 30a**

Broj:P-142/2024-5

Zagreb, 5. rujna 2024.

Na temelju članka 4. Uredbe o raspisivanju i provedbi javnog natječaja i internog oglasa u državnoj službi (Narodne novine broj: 78/17, 98/19, 155/23; u daljnjem tekstu: Uredba) te sukladno javnom natječaju za prijam u državnu službu na neodređeno vrijeme u Državno odvjetništvo Republike Hrvatske, Gajeva 30a, Zagreb, na radno mjesto zapisničara u državnom odvjetništvu – vježbenik, 2 izvršitelja/ice i upisničara u državnom odvjetništvu – vježbenik, 2 izvršitelja/ice oglašava se sljedeća

O B A V I J E S T

**I. Opis poslova radnog mjesta zapisničara u državnom odvjetništvu**

Zapisničar obavlja daktilografske poslove (diktat, prijepis rukopisa i drugih tekstova, prijepis s diktafona), izrađuje jednostavnije dopise, priprema pismena za otpremu u svim vrstama predmeta, tehnički dorađuje spise, unosi podatke u CTS, izrađuje obrasce za izvješća pod nadzorom odgovorne osobe, obavlja poslove fotokopiranja, radi na izradi i obradi statističkih podatka za razna mjesečna, godišnja i druga izvješća o radu državnog odvjetništva, zaprima telefonske pozive, zaprima, razvrstava i otprema poštu, prima i otprema telefaks poruke i elektronsku poštu, organizira sastanke dužnosnika, vodi evidenciju o dnevnom, tjednom i mjesečnom rasporedu obveza i sastanaka dužnosnika, vodi evidenciju o prisutnosti na radu dužnosnika, obavlja i druge odgovarajuće poslove.

**II. Opis poslova radnog mjesta upisničara u državnom odvjetništvu**

Upisničar u državnom odvjetništvu obavlja poslove uredskog poslovanja u pisarnici u skladu s propisima o unutarnjem poslovanju u državnim odvjetništvima, vodi odgovarajuće upisnike i pomoćne knjige u ručnom i elektronskom obliku, radi na izradi i obradi statističkih podataka za razna mjesečna, godišnja i druga izvješća o radu državnog odvjetništva, obavlja i druge odgovarajuće poslove.

**III. Podaci o plaći radnog mjesta**

Na temelju članka 11. Zakona o plaćama u državnoj službi i javnim službama (Narodne novine, broj: 155/23) plaća službenika i namještenika sastoji se od osnovne plaće i dodataka na osnovnu plaću utvrđenih tim Zakonom te ostalih primitaka u skladu s ovim Zakonom i općim propisom o radu.

Sukladno članku 12. stavku 2. Zakona o plaćama u državnoj službi i javnim službama osnovna plaća je umnožak koeficijenta za obračun plaće radnog mjesta na koje je službenik i namještenik raspoređen ili za koje je sklopio ugovor o radu i osnovice za obračun plaće.

Sukladno članku 15. Zakona o plaćama u državnoj službi i javnim službama vježbenik (pripravnik) ima pravo na koeficijent za obračun plaće u visini od 90 % vrijednosti koeficijenta za obračun plaće radnog mjesta na koje je raspoređen.

Temeljem članka 18. stavka 1. Zakona o plaćama u državnoj službi i javnim službama dodatak za radni staž iznosi 0,5% na osnovnu plaću za svaku navršenu godinu radnog staža.

Osnovica za obračun plaće za državne službeni i namještenike utvrđena je Dodatkom III. Kolektivnog ugovora za državne službenike i namještenike (Narodne novine 128/23) te iznosi 947,18 eura bruto.

Koeficijent za obračun plaće za navedena radna mjesta utvrđen je člankom 23. Uredbe o nazivima radnih mjesta, uvjetima za raspored i koeficijentima za obračun plaće u državnoj službi (Narodne novine, broj: 22/24, 33/24) te iznosi;

- za radno mjesto upisničara u državnom odvjetništvu 1,42 (Tablica 2. Posebna radna mjesta u državnoj službi),

- za radno mjesto zapisničara u državnom odvjetništvu 1,44 (Tablica 2. Posebna radna mjesta u državnoj službi).

**IV. Sadržaj, način i pravila testiranja**

Provjera znanja, sposobnosti i vještina kandidata te  rezultata u dosadašnjem radu utvrđuje se putem testiranja i razgovora (intervjua). Testiranje i razgovor s kandidatima provodi Komisija za provedbu javnog natječaja (u daljnjem tekstu: Komisija).

Na testiranje se upućuju svi kandidati koji ispunjavaju formalne uvjete iz javnog natječaja, a čije su prijave pravodobne i potpune. Testiranje se sastoji od provjere znanja, sposobnosti i vještina bitnih za obavljanje poslova pojedinog radnog mjesta.

Nakon utvrđivanja identiteta kandidati će pristupiti pisanom testiranju za provjeru znanja iz područja organizacija rada u državnom odvjetništvu u trajanju od 30 minuta, a zatim provjeri rada na računalu trajanju od 30 minuta, a potom slijedi razgovor s komisijom.

1. **Prva faza testiranja sastoji se od pisane provjere:**

Za sva radna mjesta

* provjere znanja o organizaciji i načinu rada u državnom odvjetništvu - pisani test (10 bodova)

Smatra se da je kandidat koji je ostvario najmanje 5 bodova u provjeri znanja o organizaciji i načinu rada u državnom odvjetništvu, zadovoljio na testiranju i može pristupiti slijedećem testiranju.

1. **Druga faza testiranja sastoji se od pisane provjere znanja rada na računalu:**

Za sva radna mjesta

- provjera znanja na računalu - u programu Word i Excel

Smatra se da je kandidat koji je ostvario najmanje 5 bodova u provjeri znanja rada na računalu, zadovoljio na testiranju.

Za radno mjesto zapisničar u državnom odvjetništvu

* provjera pisanja teksta na računalu, koja se sastoji od provjere brzine i točnosti prijepisa teksta na računalu (10 bodova). Ovoj provjeri mogu pristupiti samo kandidati koji su zadovoljili na prethodnoj provjeri znanja rada na računalu.

**C) Razgovor (intervju) s Komisijom**

Na razgovor (intervju) pozvat će se kandidati koji su zadovoljili testiranje u prethodnim fazama.

Komisija u razgovoru s kandidatima utvrđuje znanja, sposobnosti i vještine, interese, profesionalne ciljeve i motivaciju kandidata za rad u državnoj službi te rezultate ostvarene u njihovu dosadašnjem radu.

Rezultati intervjua vrednuju se bodovima od 0 do 10. Smatra se da je kandidat zadovoljio na intervju ako je dobio najmanje 5 bodova.

Raspored održavanja razgovora s Komisijom bit će utvrđen po završetku pisanog dijela testiranja i provjere rada na računalu, o čemu će kandidati biti obaviješteni.

**Pravila testiranja**

Testiranju mogu pristupiti kandidati koji dođu u zakazano vrijeme i prije testiranja dokažu identitet važećom osobnom iskaznicom ili putovnicom.

Testiranju ne mogu pristupiti kandidati koji ne mogu dokazati identitet, osobe koje ne ispunjavaju formalne uvjete natječaja, te osobe za koje se utvrdi da nisu podnijele prijavu na javni natječaj za radno mjesto za koje se obavlja testiranje.

Kandidat koji ne pristupi testiranju više se neće smatrati kandidatom u postupku.

Nakon što se utvrdi identitet kandidata pristupit će se testiranju.

Kandidati su dužni pridržavati se utvrđenog vremena i rasporeda testiranja.

Za vrijeme testiranja kandidatima nije dozvoljeno:

a) koristiti se bilo kakvom literaturom ili bilješkama

b) koristiti mobitel ili druga komunikacijska sredstva

c) napuštati prostoriju u kojoj se vrši provjera znanja

d) razgovarati s ostalim kandidatima ili na drugi način remetiti mir i red.

Zbog povrede navedenih pravila kandidat će biti udaljen s testiranja, a postignuti rezultat Komisija neće priznati niti ocijeniti.

**V. Vrijeme i mjesto održavanja testiranja kandidata**

Vrijeme i mjesto održavanja testiranja kandidata bit će objavljeni na web-stranici Državnog odvjetništva Republike Hrvatske [www.dorh.hr](http://www.dorh.hr), najmanje pet dana prije dana određenog za testiranje.

**VI. Pravni izvori za pripremanje kandidata za testiranje**

1. Zakon o državnom odvjetništvu (Narodne novine, broj 67/18 i 21/22),
2. Poslovnik državnog odvjetništva (Narodne novine, broj 128/19).

DRŽAVNO ODVJETNIŠTVO REPUBLIKE HRVATSKE